Baznīckalns (Babītes pagasts)
Šis raksts ir par arheoloģijas pieminekli Babītes pagastā. Par citām jēdziena Baznīckalns nozīmēm skatīt nozīmju atdalīšanas lapu. Baznīckalns ir valsts nozīmes arheoloģiskais piemineklis Mārupes novada Babītes pagasta Egļuciemā. Baznīckalns ir no plašas apkārtnes labi saskatāms izcēlums līdzenajā jūras, Babītes ezera un Lielupes veidotajā zemienē. Smilšu kalna caurmērs pārsniedz 100 metrus. Vēstures gaitā kalna virsma vairākkārt rakta, piemēram, Pirmajā un Otrajā pasaules karā. Par kalnu saglabājušies daudzi nostāsti, kuru galvenais motīvs ir par kalnā nogrimušo baznīcu. Ir arī nostāsti par to, ka kalnā lūguši Dievu zem klajas debess, un ka vēl pirms Pirmā psaules kara kalnā saglabājušies svēto koku celmi. Baznīckalns ir apaudzis kokiem, pārsvarā priedēm. Mūsdienās to no visām pusēm ietver privātmāju apbūve.